SK Úradný vestník Európskej únie C 356/1

OZNÁMENIE KOMISIE

o ukončení procesu obmedzenia pre kadmium vo farbách na umeleckú maľbu podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH)

(Text s významom pre EHP)

(2015/C 356/01)

1. ÚVOD

Švédsko predložilo 17. decembra 2013 v súlade s článkom 69 ods. 4 nariadenia (ES) č. 1907/2006 (1) (ďalej len „REACH“) Európskej chemickej agentúre (ďalej len „ECHA“) dokumentáciu podľa prílohy XV, v ktorej sa navrhuje zákaz uvádzať na trh v EÚ kadmium a jeho zlúčeniny používané vo farbách na umeleckú maľbu (harmonizovaný Colný kódex Únie[3213]) a pigmenty používané vo farbách na umeleckú maľbu (harmonizovaný Colný kódex Únie[3212]), a zákaz používania takýchto farieb a pigmentov.

Cieľom návrhu je minimalizovať riziko, ktoré pre ľudské zdravie vyplýva z expozície kadmiu prostredníctvom potravy, a to najmä v súvislosti s konzumáciou potravinárskych plodín pestovaných na pôdach ošetrených čistiarenskými kalmi obsahujúcimi kadmium. Švédsko bolo znepokojené tým, že sa farby na umeleckú maľbu obsahujúce kadmium dostávajú do odpadových vôd pri bežnom používaní a čistení maliarskych štetcov a nádob, a že po spracovaní v komunálnych čistiarňach odpadových vôd končia najmä pigmenty kadmia v čistiarenských kaloch, pričom niektoré z nich sa používajú v poľnohospodárstve ako zdroj živín pre rastliny. Švédsko zastávalo názor, že sa zlúčeniny kadmia môžu v pôde nakoniec rozpustiť a môžu ich vstrebať plodiny, čo prostredníctvom potravín vedie k expozícii ľudí.

Výbor ECHA pre hodnotenie rizík (ďalej len „RAC“) prijal 26. novembra 2014 stanovisko (2) týkajúce sa navrhovaného obmedzenia v súlade s článkom 70 nariadenia REACH, v ktorom dospel k záveru, že podiel kadmia, ktoré sa dostáva do pôdy, a tým aj do plodín, z farieb na umeleckú maľbu (prostredníctvom reťazca odpadové vody – čistiarenské kaly používané v poľnohospodárstve – vstrebávanie plodmi z pôdy) je v porovnaní s podielom z iných zdrojov zanedbateľný. Výbor RAC preto dospel aj k záveru, že riziko pre ľudské zdravie spojené s vypúšťaním kadmia do odpadových vôd v dôsledku používania kadmia a jeho zlúčenín vo farbách na umeleckú maľbu je zanedbateľné.

Výbor ECHA pre sociálno-ekonomickú analýzu (ďalej len „SEAC“) prijal 9. marca 2015 stanovisko (3) týkajúce sa navrhovaného obmedzenia v súlade s článkom 71 nariadenia REACH, v ktorom dospel k záveru, že vzhľadom na zanedbateľné riziko zistené výborom RAC nie sú socio-ekonomické náklady navrhovaného obmedzenia úmerné jeho sociálno-ekonomickým prínosom.

Európska chemická agentúra predložila 9. apríla 2015 stanoviská výborov RAC a SEAC Komisii v súlade s článkom 72 nariadenia REACH.

2. KĽÚČOVÉ PRVKY POSUDZOVANÉ KOMISIOU V JEJ HLAVNOM HODNOTENÍ

V článku 73 ods. 1 nariadenia REACH sa stanovuje, že Komisia pripraví návrh zmeny prílohy XVII do troch mesiacov od prijatia stanoviska výboru SEAC, ak existuje neprijateľné riziko pre ľudské zdravie alebo životné prostredie vyplývajúce z výroby, používania alebo uvedenia látky na trh, ktoré sa musí riešiť na úrovni Únie.

Komisia preto musí preskúmať, či vzhľadom na stanoviská, ktoré jej predložila ECHA, sú podmienky stanovené v článku 68 nariadenia REACH a uvedené v článku 73 ods. 1 splnené vzhľadom na navrhované obmedzenie.

Zo stanovísk dvoch výborov ECHA jasne vyplýva, že prvá z týchto podmienok nie je splnená. Najmä výbor RAC dospel k záveru, že samotná prítomnosť kadmia a jeho zlúčenín vo farbách na umeleckú maľbu nevedie k neprijateľnému riziku pre ľudské zdravie, ako to uvádza predkladateľ dokumentácie podľa prílohy XV.

Komisia poznamenáva, že výbor RAC v roku 2012 potvrdil záver Európskeho úradu pre bezpečnosť potravín (ďalej len „EFSA“), a to, že „deti v priemere a dospeli pri 95. percentile expozície prostredníctvom potravín [voči kadmiu] prekračujú smerodajné hodnoty z hľadiska zdravia“. Výbor RAC však usúdil, že veľmi malý vplyv navrhovaného obmedzenia na zdravie, pokiaľ ide o výskyt zlomenín kostí a rakoviny prsníka, mal pre tento záver iba malý alebo žiadny význam, a teda aj pre riešenie obáv týkajúcich sa expozície kadmiu prostredníctvom potravy, ktoré zdôraznil úrad EFSA.

Komisia ďalej konštatuje, že výbor RAC prijal ako základ pre navrhované obmedzenie predpoklad, ktorý vyjadrilo Švédsko – a ku ktorému neboli počas verejnej konzultácie predložené žiadne komentáre – a to, že sa do vody pri čistení štetcov v umývadle uvoľní do odpadovej vody približne 5 % farby, pričom poukázala na to, že nejde o spoľahlivé číslo a že značne prispieva k neistote pri posudku, keďže nezohľadňuje značné rozdiely v obsahu kadmia v rôznych typoch farieb na umeleckú maľbu (napr. olejové, akrylové, temperové farby či farby na vodnej báze).

Podľa výboru RAC obsahujú čistiarenské kaly vyprodukované v EÚ ročne celkom 16,5 tony kadmia, pričom na poľnohospodársku pôdu sa ho použije približne 45 % (7,4 tony). Na základe 5 % faktoru uvoľňovania sa podľa odhadov dostane v EÚ do odpadovej vody každoročne 0,32 ton kadmia, ktoré pochádza z farieb na umeleckú maľbu, z ktorých väčšina (0,25 ton ročne) končí v čistiarenských kaloch vyprodukovaných v komunálnych čistiarňach odpadových vôd. Na poľnohospodársku pôdu sa preto použije celkom 0,11 tony (45 % z 0,25 tony) kadmia z farieb na umeleckú maľbu. To predstavuje 1,5 % celkového množstva kadmia obsiahnutého v kaloch vyprodukovaných v EÚ a použitých na poľnohospodársku pôdu.

Na základe týchto pozorovaní dospel výbor RAC k záveru, že celkový podiel kadmia, ktoré sa dostáva do pôdy, a tým do plodín, z farieb na umeleckú maľbu, je zanedbateľný (menej ako 0,1 %) v porovnaní s podielom z iných zdrojov (viac ako 100 ton/rok), ako sú napríklad hnoj, minerálne hnojivá a uvoľňovanie z atmosféry.

Uznávajúc, že aj malé zníženie expozície kadmiu z akéhokoľvek zdroja kdekoľvek v potravinovom reťazci môže vyústiť do zníženia zdravotných vplyvov, dospel výbor SEAC po zohľadnení týchto nejasných údajov k názoru, že sa zdá, že malé zníženie, ktoré sa očakáva v dôsledku navrhovaných obmedzení – najmä za uvedené obdobie 150 rokov – má štatisticky veľmi malý vplyv (najmä vplyv na verejné zdravie), a teda primeranosť a merateľné prínosy navrhovaného obmedzenia sú otázne.

Výbor SEAC vzal okrem toho na vedomie závery výboru RAC, v ktorých sa vyjadruje stanovisko, že navrhované obmedzenie nie je na riešenie zistených zanedbateľných rizík odôvodnené vzhľadom na jeho účinnosť pri znižovaní týchto rizík.

Na základe hodnotenia výboru RAC sa Komisia domnieva, že zanedbateľné riziko zistené týmto výborom nepredstavuje „neprijateľné riziko“ v zmysle článku 68 ods. 1 nariadenia REACH, a preto nie je nutné sa ním zaoberať.

3. ZÁVER

Komisia dospela k záveru, že na základe nepriamej expozície prostredníctvom životného prostredia, ku ktorej dochádza v dôsledku uvoľňovania kadmia do odpadových vôd a používaním čistiarenských kalov na poľnohospodárskej pôde, nepredstavuje prítomnosť kadmia vo farbách na umeleckú maľbu neprijateľné riziko pre ľudské zdravie, ktoré by vyvolávalo potrebu obmedziť uvádzanie kadmia alebo jeho zlúčenín používaných vo farbách na umeleckú maľbu na trh, alebo obmedziť používanie takýchto farieb na umeleckú maľbu obsahujúcich kadmium alebo jeho zlúčeniny.

Komisia zastáva názor, že podmienky stanovené v článku 68 nariadenia REACH, a na ktoré sa odkazuje článok 73 ods. 1, nie sú splnené, a preto nepripraví návrh na zmenu prílohy XVII vyžadujúci rozhodnutie podľa článku 73 ods. 2 nariadenia REACH. Postup obmedzovania, ktorý začalo Švédsko, sa preto zastavuje.

Keďže sa v hlave VIII nariadenia REACH harmonizujú podmienky výroby, používania a uvádzania na trh chemických látok, opatrenia rovnocenné s tými, ktoré boli preskúmané v rámci postupu obmedzovania podľa uvedenej hlavy a v konečnom dôsledku neviedli k prijatiu nového obmedzenia či k zmene existujúceho obmedzenia podľa článku 73 ods. 2 nariadenia REACH, nesmú byť členskými štátmi ponechané v platnosti ani zavedené, ak neexistujú nové dôkazy, na základe ktorých by sa vyžadovalo obnovenie hodnotenia.

(1) Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

(2) http://echa.europa.eu/previous-consultations-on-restriction-proposals/-/substance-rev/1907/term.

(3) http://echa.europa.eu/previous-consultations-on-restriction-proposals/-/substance-rev/1907/term.